**ΘΕΜΑ:** Κλήρωση επί ισόποσων προσφορών σε απευθείας ανάθεση

Ημ/νία υποβολής ***14/01/2025***

**Ερώτηση:**

Κατά την διαδικασία απευθείας ανάθεσης καυσίμων με το άρθρο 118 του ν.4412/2016, προέκυψαν ισότιμες προσφορές για το είδος "ΠΕΤΡΕΛΑΙΟ ΘΕΡΜΑΝΣΗΣ". Η διαδικασία έγινε με Απόφαση Δημάρχου. Η κλήρωση θα γίνει ενώπιον της Δημοτικής Επιτροπής ή ενώπιον του Δημάρχου;

**Απάντηση:**

Αν κριτήριο ανάθεσης είναι η πλέον συμφέρουσα από οικονομική άποψη προσφορά μόνο βάσει τιμής, ισότιμες θεωρούνται οι προσφορές με την ίδια ακριβώς τιμή. Στην περίπτωση αυτή η αναθέτουσα αρχή επιλέγει τον ανάδοχο με κλήρωση μεταξύ των οικονομικών φορέων που υπέβαλαν ισότιμες προσφορές. Η κλήρωση γίνεται ενώπιον του αρμοδίου συλλογικού οργάνου και παρουσία αυτών των οικονομικών φορέων. (άρθρο 90 παρ.1 ν.4412/2016)

Η κλήρωση πραγματοποιείται από την επιτροπή διαγωνισμού και παρουσία αυτών των οικονομικών φορέων των οποίων οι προσφορές θεωρούνται ισότιμες ή ισοδύναμες για την ακριβή σειρά κατάταξης και έπειτα η οικονομική επιτροπή αποφασίζει για την επιλογή του αναδόχου (κύρωση πρακτικού κλήρωσης). (Γ.Γ. Αποκεντρωμένης Διοίκησης Αττικής 60454/21280/12.07.2018)

Η απευθείας ανάθεση διενεργείται από τις αρμόδιες για την ανάθεση της σύμβασης υπηρεσίες της αναθέτουσας αρχής, χωρίς να απαιτείται γνωμοδότηση συλλογικού οργάνου. (άρθρο 118 παρ.2 του ν.4412/2016, όπως τροποποιήθηκε από το άρθρο 50 του ν.4782/2021).

Επομένως στην περίπτωση της απευθείας ανάθεσης, στην οποία δεν απαιτείται η συγκρότηση γνωμοδοτικού οργάνου, κατά την άποψή μας η κλήρωση μπορεί να γίνει ενώπιον της υπηρεσίας που διενεργεί τη διαδικασία ανάθεσης (π.χ. τμήμα προμηθειών, τεχνική υπηρεσία) ή ενώπιον του αρμοδίου αποφαινόμενου οργάνου, που στην περίπτωση της απευθείας ανάθεσης είναι ο Δήμαρχος.